10 fases van strooimeisie-wees | SARIE BRUID
Dis trouseisoen! En met soveel bruilofte in die lug is daar 'n sterk moontlikheid dat jy gevra word om strooimeisie te wees. Die uitdaging kan opwindend sowel as angswekkend wees. Maar moenie bekommerd wees nie, met dié lys kan ons jou help.
Hier is die 10 fases
1. Sy het gevra en jy het ja gesê
Jy het nooit gedink jy sal deel wees van jou vriendin/niggie/suster se groot dag nie! En wat 'n eer om onder die uitverkorenes te wees. Dit bevestig net die spesiale band wat jy altyd geweet het julle het.
2. So. Baie. Verantwoordelikhede.
Dit het met ekstase en pure opgewondenheid begin toe jy die ja-woord gee. Maar die realiteit het jou kort daarna getref – jou strooimeisie-titel hou groot verantwoordelikhede in.
3. Die troubeplanning begin
Al die bruide kan nie troubeplanners bekostig nie, of hulle verkies om alles self doen. Dit beteken die strooimeisies moet help beplan! Jy moet die bruid met baie besluite help. Soos om tussen die 13 skakerings van geelgrys te help kies, tot die keuse van die venue.
4. Dit is tyd om die rokke te kies
Die dag het aangebreek om jou strooimeisierok te kies. Onthou net een belangrike ding – dit is nie jou troue nie. Wees dus sterk en raak gewoond aan die idee dat jou rok die bruid se keuse moet wees. Dalk is die rok nie so erg nie en jy besef dat fuchsia eintlik tog jou kleur is.
5. Jy begin angstig raak oor al die onkoste
Die rok kos hóéveel? Moet ek steeds 'n geskenk koop as ek reeds so baie geld spandeer? Die onvoorsiene uitgawes van 'n troue kan vinnig handuit ruk. Begin so gou moontlik beplan aan dié uitgawes wat jy wel kan voorsien.
6. Die kombuistee en henneparty
Die geleentheid vóór die eintlike troue waarna almal die meeste uitsien, is die henneparty! Om dit te reël is die lekkerste deel van strooimeisie wees. Jy is deel van die bruid se heel laaste partytjie as enkellopende vrou.
7. Trou-naweek is hier
Oor 'n paar dae is dit die groot dag! Jou arme bruid se senuwees hang aan skerwe. Dit is jou werk om haar so kalm moontlik te hou en te help om alles vlot te laat verloop. Stel jou bruid gerus en laat haar voel al wat sy nou moet doen, is om haar troue te geniet en jy sal na die res omsien.
8. Die groot oomblik breek aan
Hou die sneesdoekies naby. Nadat jy suksesvol – sonder om te val – tot voor by die altaar gestap het en die bruid se oog vang terwyl sy die kerk instap, word jy vinnig oorweldig deur emosie. Ná al die beplanning en stres is die groot oomblik uiteindelik hier en sy lyk beeldskoon.
Die dag was 'n sukses! Die bruid en bruidegom is gelukkig en al jou verantwoordelikhede is afgehandel. Daar is nog net een ding oor op jou lysie: geniet jouself en dans die aand om!
10. Lewe keer terug na normaal
Dit was lekker, maar nou is dit verby. Jou lewe keer weer terug na normaal en jy kan rus … totdat 'n volgende vriendin verloof raak!